ทิพยฯข้ามแดนประกันภัยต่อ ตั้งเป้าเบี้ยรวมปีนี้2.5หมื่นล.
ทิพยฯ ข้ามแดนรับประกันภัยต่อจาก 2 ประกันใหญ่เวียดนาม ตั้งเป้าปีนี้เบี้ยรับรวมโต 10-15%
9 ม.ค. 2558

ทิพยฯ ข้ามแดนรับประกันภัยต่อจาก 2 ประกันใหญ่เวียดนาม ตั้งเป้าปีนี้เบี้ยรับรวมโต 10-15%
แหล่งข่าวจากบริษัท ทิพยประกันภัย เปิดเผยว่า ในปี 2558 บริษัทตั้งเป้าหมายเบี้ยรับรวมไว้ที่ประมาณ 2.5-2.6 หมื่นล้านบาท เพิ่มขึ้นประมาณ 10-15% จากปี 2557 ซึ่งเติบโตสูงกว่าอุตสาหกรรมทั้งระบบที่บริษัทไทยรับประกันภัยต่อ คาดว่าจะเติบโตประมาณ 6% โดยอิงจากอัตราการเติบโตของผลิตภัณฑ์มวลรวมภายในประเทศ (จีดีพี) ที่หลายสำนักวิเคราะห์มองว่าจะโตประมาณ 3%
สำหรับปี 2557 คาดว่าจะมีเบี้ยประกันภัยรับรวม 2.42 หมื่นล้านบาท เพิ่มขึ้น 3% ซึ่งเติบโตสูงกว่าอุตสาหกรรมทั้งระบบที่โตไม่ถึง 1% แต่การโต 3% นี้ถือว่าต่ำที่สุดเป็นประวัติการณ์ของบริษัท ซึ่งเป็นผลจากเศรษฐกิจโดยรวม
ทั้งนี้ ในปี 2558  บริษัท ทิพยประกันภัย จะเริ่มทำธุรกิจรับประกันภัยทรัพย์สินต่อจากบริษัท เบาเวียต และบริษัทเบาหมิน ซึ่งเป็นบริษัทประกันภัยขนาดใหญ่อันดับ 1 และอันดับ 2 ของเวียดนาม ในกรณีที่ต้องการทำประกันภัยต่อไปยังต่างประเทศ โดยมีบริษัทจากเกาหลีเป็นนายหน้าประกันภัย ซึ่งเป็นการขยายฐานการรับประกันภัยออกสู่ตลาดอาเซียนเป็นครั้งแรกของบริษัท ทิพยประกันภัย
“นายสมพร สืบถวิลกุล กรรมการผู้จัดการใหญ่ บริษัท ทิพยประกันภัย ได้ลงนามบันทึกข้อตกลงความเข้าใจ (MOU) กับ นายเหวียนกวงฮัง รองประธานเจ้าหน้าที่บริหาร บริษัท เบาเวียตประกันภัย นายเลอวันถั่น ประธานเจ้าหน้าที่บริหาร บริษัท เบาหมิน ประกันภัย คอร์ปอเรชั่น เวียดนาม และนายกวางวันซู ประธานเจ้าหน้าที่บริหาร บริษัท นายหน้าประกันภัย อีเอ็นซี พลัส ประกันภัย จากเกาหลี ในโครงการความร่วมมือพัฒนาธุรกิจประกันภัยร่วมกัน รองรับการเปิดประชาคมเศรษฐกิจอาเซียน (AEC) ไปแล้วเมื่อกลางเดือน ธ.ค.ที่ผ่านมา” แหล่งข่าวเปิดเผย
อย่างไรก็ตาม บริษัท ทิพยประกันภัย ไม่ได้ตั้งเป้าหมายเบี้ยประกันภัยต่อจาก 2 ประกันภัยเวียดนาม โดยมองว่าเป็นการเปิดโอกาสความร่วมมือทางธุรกิจ ที่จะขยายตลาดในเวียดนามต่อไป ที่ผ่านมาได้เปิดบริษัทในลาวแล้ว ชื่อบริษัท ทิบภยะประกันภัย (ลาว) ซึ่งเป็นบริษัทร่วมทุนระหว่างผู้ถือหุ้นลาว กับกลุ่มทิพย กลุ่มพานิชชีวะ และกลุ่มอาคเนย์ โดยได้ใบอนุญาตดำเนินธุรกิจประกันวินาศภัย ประกันชีวิต และประกันภัยต่อ  ขณะที่ กัมพูชา อยู่ระหว่างการเจรจา และศึกษาความเป็นไปได้ในการเข้าไปลงทุนในพม่า และสนใจที่จะเข้าไปขอใบอนุญาตประกอบธุรกิจประกันภัยในประเทศเวียดนามด้วย